《倦寻芳·过废园见牡丹盛开有感》
清代·过春山

絮迷蝶径，苔上莺帘，庭院愁满。寂寞春光，还到玉阑干畔。

怨绿空馀清露泣，倦红欲倩东风涴。听枝头、有哀音凄楚，旧巢双燕。

漫伫立、瑶台路杳，月佩云裳，已成消散。独客天涯，心共粉香零乱。

且尽花前今夕酒，洛阳春色匆匆换。待重来，怕只有、断魂千片。

作者简介：清江苏吴县人，字葆中，号湘云。诸生。曾为新、旧《唐书》补遗纠误，未成而卒。惠栋极称之。又工诗。享年仅二十九岁。